Finans Norge

Finans Norge er en arbeidsgiver- og næringsorganisasjon for finansnæringen i Norge og er en av landsforeningene i Næringslivets Hovedorganisasjon (NHO). Finans Norge representerer omtrent 250 finansbedrifter med rundt  ansatte.

 Historie 

Finans Norge representerer finansnæringen i Norge, og ble etablert 1. januar 2010 av Sparebankforeningen og Finansnæringens Hovedorganisasjon. Organisasjonen het da Finansnæringens Fellesorganisasjon. Fra 1. januar 2013 ble også Finansnæringens Arbeidsgiverforening en del av Finans Norge. Fra 1. januar 2023 er Finans Norge en landsforening i Næringslivets Hovedorganisasjon (NHO).

 Virksomhet 
Finans Norge representerer finansforetak og finanskonsern som er aktive i det norske markedet. Foretakene driver finansiell virksomhet av ulik karakter og består av sparebanker, forretningsbanker, livsforsikringsselskaper, skadeforsikringsselskaper, inkassoselskaper, fintechselskaper, finansieringsforetak, fondsforvaltningsselskaper, verdipapirforetak og finanskonsern.

Finans Norge er avtalepart i finansbransjens tariffavtaler som er inngått med Finansforbundet, LO og flere andre arbeidstakerorganisasjoner. Finans Norge representerer finansnæringen og arbeidsgiverinteressene ved de årlige sentrale tarifforhandlingene.

Styreleder i Finans Norge er Geir Holmgren fra mars 2024.

 Finans Norges arbeid 
Finans Norge skal arbeide for å fremme medlemsbedriftenes næringspolitiske interesser og ivareta medlemsbedriftenes interesser i spørsmål vedrørende lønns- og arbeidsvilkår for deres ansatte. Målet er at medlemsbedriftene skal ha arbeidsvilkår og utviklingsmuligheter som gir grunnlag for lønnsom og solid drift og setter dem i stand til å betjene sine kunder på best mulig måte. 

 Norske Finansielle Referanser 
Norske Finansielle Referanser AS (NoRe) er etablert og eid av Finans Norge med det formål å administrere finansielle benchmarks. NoRe er administrator for rentereferansen Nibor (Norwegian Interbank Offered Rate)®. 

NoRe er autorisert av Finanstilsynet, i henhold til artikkel 34 i EUs Benchmarks Regulation (BMR), og er som sådan inkludert i registeret til ESMA (European Securities and Markets Authority).

Norge er ikke medlem av EU, men en del av det europeiske økonomiske samarbeidsområdet (EØS) og underlagt EØS-avtalen. EU Benchmarks Regulation (BMR) er relevant for EØS og ble implementert i norsk lovgivning 6. desember 2019. Finanstilsynet er utpekt som relevant norsk kompetent myndighet med ansvar for å utføre pliktene etter BMR.

Referanser

 Eksterne lenker 



Kategori:Norske næringslivsorganisasjoner
Kategori:Norske arbeidsgiverforeninger
Kategori:Finans
Kategori:Etableringer i 2010